En kvinde i 50’erne var åbenbart så sulten, at hun ringede en bombetrussel ind til SuperBrugsen for at få fred til sine rapserier

Midt- og Vestsjællands Politi modtog torsdag aften en anmeldelse om en bombetrussel i SuperBrugsen i Vig.

Det var en kvinde i 50-års-alderen, som havde ringet til butikken og truede med at sprænge den i luften.

Imens, viste det sig, havde kvinden selv gemt sig inde i forretningen, så da samtlige kunder og ansatte hurtigt blev evakueret, begyndte gerningskvinden at tage for sig af varerne. Det fortæller brugsuddeler René Rasmussen til Nordvestnyt.

- De 10 medarbejdere stod på fortovet ved Vig Bio, og pludselig kunne de gennem vinduet se, at der stadig var en kvinde i butikken. Jeg havde ellers sammen med en betjent været rundt i butikken for at sikre, at alle var kommet ud, siger René Rasmussen.

Kvinden havde imidlertid gemt sig i et lagerrum bagerst i butikken, hvorfra hun ringede bombetruslen ind. René Rasmussen skyndte sig at advare politiet om, at der stadig var en person indenfor. De fik hende ud, mens hun råbte og skreg af ordensmagten.

- Hun havde også taget for sig af varerne. Hun var begyndt at spise både spandauer og snegle, og hun havde skyllet det hele ned med en tredjedel flaske Bailey, siger René Rasmussen til det lokale medie.

Til Nordvestnyt fortæller Midt- og Vestsjællands Politi, at kvinden, som blev anholdt, er fra lokalområdet. Hun var beruset under anholdelsen, og indrømmede, at det var hende, der stod bag bombetruslen.